Կիրիլ Նաբաբկին

**Կիրիլ Անատոլևիչ Նաբաբկին** (, ), ռուս ֆուտբոլիստ, մոսկովյան ԲԿՄԱ ֆուտբոլային ակումբի եզրային պաշտպան։ Հանդես է եկել Ռուսաստանի երիտասարդական, երկրորդ և ազգային հավաքականների կազմում։

Կիրիլը սկսել է իր կարիերան «Մոսկվա» ակումբում, իսկ 2009 թվականին տեղափոխվել է ԲԿՄԱ, որի կազմում հանդես է գալիս մինչ օրս։ Ռուսաստանի հավաքականի կազմում մասնակցել է երկու հանդիպման, նաև եղել է հայտավորված հավաքականի կազմում 2012 թվականի Եվրոպայի առաջնության ժամանակ։ Համարվում է Ռուսաստանի եռակի չեմպիոն (2012-2013 թթ., 2013-2014 թթ., 2015-2016 թթ.), երկակի արծաթե մեդալակիր (2010 թ., 2014-2015 թթ.), բրոնզե մեդալակիր (2011-2012 թթ.), Ռուսաստանի գավաթի (2011 թ., 2013 թ.) և սուպերգավաթի (2013, 2014 թթ.) երկակի դափնեկիր։ 2009 թվականին որպես աջ պաշտպան ընդգրկվել է Ռուսաստանի առաջնության լավագույն 33 ֆուտբոլիստների ցուցակում՝ զբաղեցնելով 3-րդ հորիզոնականը։

## Ակումբային կարիերա
### Վաղ տարիներ
մինի|ձախից|Նաբաբկինը «Մոսկվա» ՖԱ-ի կազմում
Նաբաբկինը ծնվել է 1986 թվականի սեպտեմբերի 8-ին։ 1993 թվականին ապագա ֆուտբոլիստը ընդունվում է «Սպարտակի» մանկապատանեկան սպորտային դպրոց։ Նրա առաջին մարզիչն է դառնում Նիկոլայ Պարշինը։ Նաբաբկինը սկզբում խաղում էր՝ որպես կիսապաշտպան, սակայն հետո նա վերաորակավորվում է որպես պաշտպան, չնայած նրան, որ իր խոսքերով մանուկ ժամանակվանից սկսած միշտ երազել էր խաղալ հարձակման գծում։ Շուրջ չորս տարի Կիրիլը մարզվում է «Սպարտակի» այդ դպրոցում, իսկ 1996 թվականին կնքելով վարձավճարային պայմանագիր համալրում է «Նեֆտնյակ» ակումբի կազմը։ Վարձավճարային տեղափոխման ժամկետի լրանալուց հետո Նաբաբկինը դառնում է «Տորպեդո-ԶԻԼ» ակումբի ֆուտբոլիստը։ Այստեղ նրա մարզիչն է դառնում Նիկոլայ Վիկտորովիչ Վասիլևը։ Առաջին պրոֆեսիոնալ պայմանագիրը «Մոսկվայի» (այսպես է վերանվանվել «Տորպեդո-ԶԻԼ» ակումբը) հետ ֆուտբոլիստը կնքել է 16 տարեկան հասակում։ 2004 թվականին Կիրիլը ակումբի հետ միասին հաղթանակ է տանում բարձրագույն լիգայում հանդես եկող ակումբների երկրորդ կազմերի առաջնությունում։

### «Մոսկվա»
Վալերի Պերտակովը՝ «Մոսկվայի» գլխավոր մարզիչը, սկսում է ներգրավել երիտասարդ պաշտպանին ակումբի հիմնական կազմի մարզումներին դեռևս 2004 թվականից, իսկ ակումբի հաջորդ մարզիչ Լեոնիդ Սլուցկին վերջնականապես տեղափոխում է Կիրիլին ակումբի հիմնական կազմ։ «Մոսկվայի» հիմնական կազմում Նաբաբկինը իր առաջին խաղն անցկացրել է 2005 թվականի հուլիսի 13-ին Ռուսաստանի գավաթի խաղարկության 1/16 փուլի շրջանակներում կայացած Մախաչկալայի «Դինամոյի» դեմ։ Իսկ Պրեմիեր Լիգայում նա նշում է իր նորամուտը 2005 թվականի օգոստոսի 3-ին կայացած ԲԿՄԱ-ի դեմ խաղում։ Այդ խաղում նա արժանանում է դեղին քարտի։ 2005 թվականի հոկտեմբերի 16-ին կայացած «Կռիլյա Սովետով» ակումբի դեմ խաղում Կիրիլն արժանանում է արդեն կարմիր քարտի։ Ընդհանուր հաշվարկով հեռանկարային ֆուտբոլիստը իր առաջին պրոֆեսիոնալ մրցաշրջանում մասնակցում է 10 հանդիպման (7-ը առաջնությունում, իսկ 3-ը՝ գավաթի շրջանակներում)։ 2006 թվականի ապրիլին կրկին «Կռիլյայի» դեմ կայացած խաղում Նաբաբկինը վաստակում է պաշտոնական հանդիպումներում արդեն իր երկրորդ կարմիր քարտը։ Իր ամբողջ կարիերայի ընթացքից պարզվում է, որ ֆուտբոլիստը սամարայական ակումբի դեմ կայացած խաղերում չի բավարարվում միայն այդ երկու կարմիր քարտերով։ Մի քանի օր հետո մարզման ժամանակ նա ստանում է ոտնաթաթի կոտրվածք, որի պատճառով բաց է թողնում երկու ամիս։ 2008 թվականի օգոստոսի 15-ին Նաբաբկինը նշում է իր նորամուտը Եվրոպայի ակումբային մրցաշարերում. ֆուտբոլիստը մասնակցություն է ունենում ՈՒԵՖԱ Գավաթի երկրորդ որակավորման փուլի շրջանակներում կայացած Վարշավայի «Լեգիայի» դեմ խաղին։ Միոդրագ Բոժովիչի ակումբի գլխավոր մարզիչ նշանակվելուց հետո՝ 2009 թվականին Կիրիլը դառնում է ակումբի հիմնական կազմի մշտական ֆուտբոլիստ և ակումբի կազմում իր վերջին մրցաշրջանում մասնակցում է 30 հանդիպման։ Այդ մրցաշրջանի ընթացքում նա առաջնությունում բաց է թողնում ընդամենը մեկ հանդիպում և դա էլ կրկին «Կռիլյայի» դեմ խաղում ստացած կարմիր քարտի պատճառով։ 2009 թվականի մրցաշրջանի արդյունքներով Նաբաբկինը ընդգրկվում է Ռուսաստանի առաջնության լավագույն 33 ֆուտբոլիստների ցուցակ։

### ԲԿՄԱ
[մինի|աջից|Նաբաբկինը «[Վոլֆսբուրգ ՖԱ|Վոլֆսբուրգի» դեմ խաղում]]
2009 թվականի Ռուսաստանի առաջնությունից հետո Նաբաբկինը համալրում է ԲԿՄԱ-ի կազմը։ Քանի որ «Մոսկվան» կազմացրվել էր պարտքերի պատճառով, Կիրիլը դառնում է «բանակայինների» կազմի ֆուտբոլիստ՝ ազատ գործակալի կարգավիճակով։ Տեղափոխությունից հետո Կիրիլը ասում է. «Այստեղ լուրջ մրցակցություն է ընթանում յուրաքանչյուր դիրքի համար։ Սակայն դա լավ է։ Կապացուցեմ իմ արժանությունը կապված հիմնական կազմում խաղալու հետ»։ Այսպիսի արձագանքը պայմանավորված էր այն բանի հետ, որ նրա տեղափոխման պահին ԲԿՄԱ-ում հիմնական կազմի աջ պաշտպանի դիրքում խաղում էին Չիդի Օդիան և Ալեքսեյ Բերեզուցկին։ Նաբաբկինը անցկանցում է իր առաջին հանդիպումը նոր ակումբի կազմում 2010 թվականի մարտի 27-ին առաջնության երրորդ տուրի շրջանակներում կայացած «Անժիի» դեմ խաղում։ Ինչպես և «Մոսկվայում», այնպես էլ այստեղ, նա իր նորամուտային խաղում արժանանում է դեղին քարտի։ Եվրոպայի ակումբային մրցաշարերում Կիրիլը նոր թիմի կազմում մասնակցում է իր առաջին խաղին օգոստոսի 19-ին՝ ընդդեմ Կիպրոսի «Անորտոսիսի»։ Առաջնության 29-րդ տուրում կայացած «Սպարտակի» դեմ դերբիում Կիրիլը Անտոն Խոդիրևի հետ բախման արդյունքում ստանում է դեմքի ոսկորի կոտրվածք։ ԲԿՄԱ-ի կազմում իր առաջին մրցաշրջանում Կիրիլը ընդհանուր հաշվարկով մասնակցում է 16 հանդիպման։ Չնայած այն բանին, որ մրցաշրջանի սկզբում նա գնահատվում էր, որպես պահեստային թիմի ֆուտբոլիստ՝ մրցաշրջանի վերջում Կիրիլը սկսում է մշտապես ընդգրկվել թիմի հիմնական կազմ։ Որոշ լրագրողներ և անձամբ ֆուտբոլիստը նշում են, որ Լեոնիդ Սլուցկին կարողանում է ամբողջությամբ բացահայտել Նաբաբկինին։

Նաբաբկինը թիմի հիմնական կազմի հետ միասին դուրս է գալիս խաղադաշտ 2011 թվականի Ռուսաստանի գավաթի խաղարկության եզրափակչին և մասնակցում է ամբողջ խաղին։ «Բանակայինների» մրցակիցն էր այդ խաղում վլադիկավկազյան «Ալանիյան»։ Խաղը ավարտվում է «բանակայինների» 2-1 հաշվով հաղթանակով, իսկ Նաբաբկինը վաստակում է իր առաջին ակումբային տիտղոսը։ Սեպտեմբերի 14-ին Կիրիլը մասնակցություն է ունենում Չեմպիոնների Լիգայի խմբային փուլի առաջին տուրի շրջանակներում կայացած «Լիլի» դեմ խաղին։ Շնորհիվ Սեյդու Դումբիայի դուբլի ԲԿՄԱ-ն «մազապուրծ» է լինում պարտությունից։ 2011-12 մրցաշրջանում Նաբաբկինը շարունակում է հայտավորվել ԲԿՄԱ-ի հիմնական կազմ և ներքին հարթակում մասնակցում է 36 հանդիպման, իսկ արտաքին հարթակում՝ 4:

2012 թվականին Մարիո Ֆեռնանդեսին գնելուց հետո Նաբաբկինը սկսում է ավելի քիչ հայտնվել ԲԿՄԱ-ի հիմնական կազմում։ Համեմատության համար 2012-13 մրցաշրջանում նա մասնակցում է 24 խաղի, իսկ 2013-14-ում՝ ընդամենը 18 խաղի։

2015 թվականի մարտի 14-ին Նաբաբկինը հեղինակում է իր առաջին գնդակը ակումբային կարիերայում. նրա «զոհն» է դառնում Ռուսաստանի առաջնության 19-րդ տուրի շրջանակներում ԲԿՄԱ-ի մրցակիցը դարձած «Մորդովիան» (4-0)։ Նույն թվականի մայիսի 4-ին Նաբաբկինը մասնակցում է ԲԿՄԱ-ի կազմում ունեցած՝ Ռուսաստանի առաջնության շրջանակներում իր 100-րդ խաղին։ Շենիկովի վնասվածքի հետևանքով Կիրիլը ավելի շատ խաղային ժամանակ է ստանում և առաջնության գարնանային մասը հիմնական կազմում խաղում է հենց նա։ Մրցաշրջանի ավարտից հետո Սլուցկին Նաբաբկինի խաղին տալիս է դրական գնահատական։

2015 թվականի օգոստոսի 30-ին Նաբաբկինը աչքի է ընկնում «Կուբանի» դեմ հանդիպման վերջին րոպեներին խփած իր գոլով, որը դառնում է այդ խաղում հաղթական և «բանակայինների» պատմության մեջ արտագնա հանդիպումներում հեղինակված 500-րդ-ը։ Նոյեմբերի 29-ին Կիրիլը «Անժիի» դեմ հանդիպման 10-րդ րոպեին դառնում է գոլի հեղինակ, սակայն երկրորդ խաղակեսում մախաչկալացիները Իլիա Մակսիմովի ջանքերի շնորհիվ առաջ են անցում հաշվում։ 2015-2016 մրցաշրջանի ընդհանուր հաշվարկով Նաբաբկինը մասնակցում 17 հանդիպման և դառնում երկու գոլի հեղինակ։

## Կարիերան հավաքականում
### Երիտասարդական կազմ և երկրորդ հավաքական

2005 թվականի սեպտեմբերին Նաբաբկինը նշում է իր նորամուտը Ռուսաստանի ֆուտբոլի երիտասարդական կազմում՝ ընդդեմ Պորտուգալիայի երիտասարդական հավաքականի։ Այդ խաղում նա աչքի է ընկնում գլխով կատարած հարվածով, որը դատարկ դարպասից մի կերպ դուրս է հանում դարպասապահ Վալդիրը։ Նոյեմբերի 12-ին կայանում է Դանիայի երիտասարդական հավաքականի դեմ խաղը, որում Կիրիլը, չնայած իր մարտական բնավորությանը, դառնում է այն քիչ ֆուտբոլիստներից մեկը, որը չի ստանում որևէ զգուշացում քարտի տեսքով։ Երիտասարդական հավաքականի կազմում Կիրիլը հեղինակում է իր առաջին գոլը 2006 թվականի հոկտեմբերի 6-ին ընդդեմ Պորտուգալիայի հավաքականի։ 2007 թվականի սեպտեմբերի 12-ին Նաբաբկինը Թուրքիայի հավաքականի դեմ խաղին ներկայանում է որպես հավաքականի թիմի ավագ։ Այդ խաղի միակ գնդակը հեղինակվում է թուրքերի կողմից՝ 11 մետրանոց նշանակետից կատարած հարվածով. 11 մետրանոց հարվածի նշանակման պատճառն այն էր, որ Կիրիլի մոտ սեփական տուգանային հրապարակի մատույցներում ձեռքով խաղ էր նկատվել։ Երիտասարդական հավաքականի կազմում իր վերջին՝ Վրաստանի հավաքականի դեմ խաղում Կիրիլը գոլի հեղինակ է դառնում, իսկ Ռուսաստանի հավաքականը հաղթում է 4-0 հաշվով։ Ընդհանուր հաշվարկով Նաբաբկինը Ռուսաստանի երիտասարդական հավաքականի կազմում մասնակցում է 16 խաղի և դառնում է երկու գոլի հեղինակ։

2011 թվականի օգոստոսին Յուրի Կրասնոժանը ընդգրկում է Նաբաբկինին Ռուսաստանի երկրորդ հավաքականի կազմ՝ Ռուսաստանի երիտասարդական հավաքականի դեմ խաղին մասնակցություն ունենալու նպատակով։ Կիրիլը դուրս է գալիս խաղադաշտ՝ երկրորդ խաղակեսում փոխարինելով Կամիլ Ագալարովին։ Երկրորդ հավաքականն այդ խաղում տանում է 2:1 հաշվով հաղթանակ։

### Ազգային հավաքական
2012 թվականի մայիսի 15-ին, Ուրուգվայի ազգային հավաքականի դեմ խաղից հետո, Ռուսաստանի հավաքականի գլխավոր մարզիչ Դիկ Ադվոկատը նշում է, որ վնասվածք ստացած Ռոման Շիշկինի փոխարեն Եվրո-2012-ում մասնակցություն ունենալու նպատակով հավաքականի կազմ կհայտավորվի՝ Կիրիլ Նաբաբկինը։ Շիշկինը հավաքականում Ալեքսանդր Անյուկովի առաջին փոխարինողն էր, սակայն վնասվածքի պատճառով նրա դերը ստանում է Նաբաբկինը։ 2012 թվականի հունիսի 1-ին Նաբաբկինը կատարում է իր նորամուտը ազգային հավաքականի կազմում։ Հավաքականի կազմում նրա առաջին մրցակիցներն են դառնում իտալացիները, որոնց դեմ ընկերական խաղին նա մասնակցում է առանց փոխարինվելու։ Եվրոպայի առաջնությունում Նաբաբկինը ոչ մի խաղի չի մասնակցում։ Փետրվարի 6-ին Ֆաբիո Կապելոն հրավիրում է Կիրիլին Իսլանդիայի ազգային հավաքականի դեմ կայանալիք հանդիպմանը մասնակցելու։ Այդ խաղում Կիրիլը մասնակցում է ընդամենը 15-րոպեի՝ հանդիպման 75-րդ րոպեին Վլադիմիր Բիստրովին փոխարինելով։ 2014 թվականի աշխարի առաջնությունից հետո Նաբաբկինը հայտավորվում է ազգային հավաքականի կազմ Ադրբեջանի և Եվրո-2016-ի որակավորման փուլում Լիխտենշտայնի ազգային հավաքականների դեմ խաղերին մասնակցելու համար, սակայն այդ խաղերում նա մասնակցություն չի ունենում։

## Խաղաոճ
Նաբաբկինը համարվում է ունիվերսալ պաշտպան. նա ընդունակ է խաղալ պաշտպանության երկու եզրերում, ինչպես նաև կենտրոնում։ Ֆուտբոլիստի դրական որակները նշելիս «Սովետական սպորտ» թերթի լրագրող Վլադիսլավ Ուսաչևը առանձնացրել է Նաբաբկինի «կառչելիությունը», արագությունը և կոշտությունը, իսկ «Sports.ru»-ի խմբագիր Դենիս Ռոմանցովը խոսել է նրա բնավորության մարտական և անզիջող գծերի և առաջատարական որակների մասին։ Կիրիլը հաճախ քննադատությունների է արժանացել կոշտ խաղի և մեծաքանակ զգուշացումների համար, սակայն համեմատած մյուս աջ պաշտպանների հետ Նաբաբկինը գործում է ավելի վստահ։ Ֆուտբոլիստը սիրում է միանալ գրոհներին, սակայն որոշ լրագրողների կարծիքով՝ նա դա վատ է անում։ Ալեքսանդր Բուբնովի (նախկին ֆուտբոլիստ և ներկայում ֆուտբոլային մարզիչ) կարծիքով ֆուտբոլիստի թերություններից գլխավորը գնդակի հետ աշխատելու տեխնիկայի ոչ զարգացվածությունն է, ինչը կրկին Բուբնովի կարծիքով՝ բնորոշ է պաշտպանական ուղղվածություն ունեցող ֆուտբոլիստներին։

## Անձնական կյանք
Կիրիլ Նաբաբկինը արմատներով Մոսկվայից է։ Ամուսնացած չէ, սակայն իր սեփական խոսքերով՝ ցանկանում է ամուսնանալ և երեխաներ ունենալ։ Զբաղվում է բարեգործական գործունեությամբ. իր ընկեր Ալեքսանդր Ռյազանցևի հետ, ով «Զենիթի» ֆուտբոլիստներից մեկն է, օգնում է տարբեր մանկապարտեզների, ինչպես նաև անցկացրել է բարեգործական հանդիպում՝ «Տորպեդո-ԶԻԼ» ֆուտբոլային դպրոցի պատանիների հետ։ Կիրիլը փրկել է մի քանի անտուն շների հրազենով մահից, ինչից հետո նրանց համար ապաստարան է գտել։ Պահում է մի քանի շներ։ Սիրում է հոկեյ, ինչպես նաև երբեմն բասկետբոլային խաղեր դիտելու է գնում։ Ունի բավականաչափ փակ բնավորություն։

Ֆուտբոլիստի սիրելի խաղային համարը 14-ն է, որի ներքո նա հանդես է եկել «Մոսկվայում», Ռուսաստանի ազգային հավաքականում և հանդես է գալիս ԲԿՄԱ-ում։

## Վիճակագրություն
### Ակումբային

### Հավաքականում
#### Երկրորդ հավաքական

#### Ազգային հավաքական

## Նվաճումներ
### Ակումբի կազմում
 ԲԿՄԱ

* Ռուսաստանի չեմպիոն (3) – 2012-13, 2013-14. 2015-16
* Ռուսաստանի արծաթե մեդալակիր (2) – 2010, 2014-15
* Ռուսաստանի բրոնզե մեդալակիր – 2011-12
* Ռուսաստանի գավաթի դափնեկիր (2) – 2010-11, 2012-13
* Ռուսաստանի սուպերգավաթի դափնեկիր (2) – 2013, 2014
* Ռուսաստանի Պրեմիեր լիգայում հանդես եկող ակումբների երկրորդ կազմերի առաջնության չեմպիոն – 2004

### Անձնական
* Ընդգրկվել է Ռուսաստանի առաջնության լավագույն 33 ֆուտբոլիստների ցուցակում - № 3 (2009)

## Ծանոթագրություններ

## Արտաքին հղումներ
* 
* Ֆուտբոլիստի էջը Ռուսաստանի Պրեմիեր լիգայի պաշտոնական կայքում

Կատեգորիա:ԲԿՄԱ Մոսկվայի ֆուտբոլիստներ
Կատեգորիա:ՈՒԵՖԱ Եվրո 2012-ի ֆուտբոլիստներ
Կատեգորիա:Ռուս ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Ռուսաստանի հավաքականի ֆուտբոլիստներ
Կատեգորիա:Տղամարդկանց ֆուտբոլի պաշտպաններ